Diari Oficial de la Generalitat Valenciana


Sumari del DOGV 9788, del 14-02-2024 (2024/1238)

RESOLUCIÓ de 30 de gener de 2024, del director general de Transports i Logística, per la qual s'establix el procediment per al pagament de la compensació pels menors ingressos per la gratuïtat temporal per a jóvens menors de 31 anys entre l'1 d'agost i el 31 de desembre de 2023 establida, i pels costos d'implementació de la mesura, a l'empara del Decret llei 8/2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9788

Data del DOGV
:   14-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1238


Data del document
:   30-01-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * tarifa de transport

RESOLUCIÓ de 30 de gener de 2024, del director general de Transports i Logística, per la qual s'establix el procediment per al pagament de la compensació pels menors ingressos per la gratuïtat temporal per a jóvens menors de 31 anys entre l'1 d'agost i el 31 de desembre de 2023 establida, i pels costos d'implementació de la mesura, a l'empara del Decret llei 8/2023. [2024/1238]  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol (modificada per la Llei orgànica 1/2006, de 10 d'abril), atribuïx a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
El Decret llei 8/2023, de 28 de juliol, del Consell, pel qual s'establixen obligacions als operadors de transport públic col·lectiu terrestre per a la gratuïtat temporal per als jóvens menors de 31 anys en els servicis públics de transport per carretera que són competència de la Generalitat, preveu en l'article 6 que cada concessionari haurà de presentar un certificat de la reducció d'ingressos per l'aplicació de la gratuïtat per a persones menors de 31 anys i que, amb esta finalitat, la direcció general competent en matèria de transports haurà de posar a la disposició dels concessionaris els models que contindran les dades que sostenen els certificats de la reducció d'ingressos i determinar els terminis per a presentar-los.  
Per a l'aplicació de la gratuïtat temporal en els àmbits metropolitans d'Alacant i Castelló de la Plana, es va dictar la Resolució de 14 de juliol de 2023, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal per als jóvens entre l'1 d'agost i el 31 de desembre de 2023 dels servicis de transport públic en el TRAM de Castelló de la Plana i la xarxa del TRAM d'Alacant.  
  
D'altra banda, de conformitat amb el que es disposa en l'article 89.6 del Reglament de la Llei d'ordenació dels transports terrestres, aprovat pel Reial decret 1211/1990, del 28 de setembre, les empreses concessionàries dels servicis públics de transport regular de viatgers per carretera d'ús general competència de la Generalitat hauran de proporcionar totes les dades relatives a l'explotació del servici que siguen requerides per la direcció competent en matèria de transport, d'acord amb les especificacions i el format que esta els sol·licite.  
Per això, en virtut del que es disposa en l'article 70 de la Llei 5/1983, de 30 de desembre, del Consell, en relació amb l'article 6 del Decret llei 8/2023, de 28 de juliol, i l'article 89.6 del Reial decret 1211/1990, de 28 de setembre, resolc:  
  
Primer. Certificats de la reducció d'ingressos que els concessionaris han de presentar davant de la Direcció General de Transports i Logística  
1. A fi de determinar i ordenar l'abonament de les compensacions per la reducció d'ingressos, a causa de l'aplicació de la gratuïtat temporal per a les persones menors de 31 anys, en compliment del que es disposa en el Decret llei 8/2023, de 28 de juliol, de conformitat amb l'article 6, cada concessionari de transport regular de viatgers per carretera d'ús general de competència de la Generalitat, sense perjuí de la situació administrativa en la qual es trobe la concessió, ha de presentar un certificat de la reducció d'ingressos per a cada concessió, d'acord amb els models establits a este efecte per la Direcció General de Transports i Logística. En queden exclosos els servicis públics de transport per carretera de Metrobus gestionats per l'Autoritat de Transport Metropolità de València.  
En el certificat s'haurà d'incloure la quantia corresponent al títol gratuït per a persones menors de 31 anys i desglossar la informació per a cada un dels mesos naturals en els quals s'ha aplicat la gratuïtat temporal.  
Els certificats s'hauran de referir, segons siga procedent, a títols propis de l'operador o a títols integrats de la Generalitat previstos en l'Orde 6/2023, de 23 de maig, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló de la Plana, així com dels títols de transport propis de la xarxa del TRAM d'Alacant.  
L'import de la reducció dels ingressos no inclourà l'Impost sobre el Valor Afegit (IVA), ja que es tracta d'una operació no subjecta a l'IVA segons el que es disposa en l'article 78.Dos.3r de la Llei 37/1992, de 28 de desembre, de l'Impost sobre el Valor Afegit, modificat per la disposició final dècima de la Llei 9/2017, de 8 de novembre, de contractes del sector públic.  
2. De conformitat amb el que es disposa en l'article 4 del Decret llei 8/2023, de 28 de juliol, la falta de presentació o esmena de la informació a la qual obliga l'article 4, esmentat anteriorment, podrà comportar la pèrdua del dret a la percepció de les compensacions per als períodes en què s'haja incomplit, amb independència de l'exigència de les responsabilitats que corresponguen.  
3. L'empresa concessionària haurà d'aportar, juntament amb cada certificat de reducció d'ingressos, les declaracions responsables en relació amb la gratuïtat per a jóvens menors de 31 anys, i han de recollir la informació següent segons els models disponibles en el tràmit establit:  
a) Dades de l'abonament temporal de transport: trajecte origen-destinació i quilòmetres o, si és el cas, validesa zonal o per concessió.  
b) Nombre d'abonaments temporals de transport adquirits per a cada trajecte origen-destinació o, si és el cas, zona o concessió.  
c) El nombre total de viatges duts a terme amb abonaments temporals en cada trajecte origen-destinació o, si és el cas, zona o concessió.  
d) Tarifa del bitllet senzill el 31 de juliol de 2023 per al trajecte origen-destinació o, si és el cas, zona.  
e) Si és el cas, informació del títol multiviatge comercialitzat el 31 de juliol de 2023 (incloent-hi moneder, bo virtual o similar) per al mateix trajecte origen-destinació o, si és el cas, zona: denominació, nombre de viatges i tarifa de referència per viatge el 31 de juliol de 2023 (sense aplicar-hi els descomptes obligatoris del 50 % del Decret llei 2/2023).  
4. La documentació que els concessionaris han de presentar ha de fer referència al període entre l'1 d'agost i el 31 de desembre de 2023, en el qual haja estat vigent la gratuïtat temporal establida a l'empara del Decret llei 8/2023.  
5. No tindran l'obligació de presentar el certificat de reducció d'ingressos que s'indica en este apartat els concessionaris que hagen aplicat la gratuïtat temporal per a persones menors de 31 anys en compliment de la Resolució del 14 de juliol de 2023, de la Conselleria de Política Territorial, Obres Públiques i Mobilitat.  
  
Segon. Forma i termini de presentació del certificat de la reducció d'ingressos  
1. Els certificats de la reducció d'ingressos de cada concessió i les declaracions responsables hauran d'estar firmats pel representant de l'empresa concessionària i adjuntar-hi un full de càlcul que figurarà com a imprés associat al tràmit habilitat en la seu electrònica de la Generalitat. Tots els documents han de firmar-se electrònicament per qualsevol dels sistemes d'identificació i firma electrònica admesos en esta.  
  
Els documents de full de càlcul presentats han de respectar íntegrament el tipus de fitxer, l'estructura i el format de les dades dels camps corresponents a la informació a la qual es referix l'apartat primer.  
  
2. La documentació anterior s'ha de presentar de manera telemàtica en la seu electrònica de la Generalitat (https://sede.gva.es), en l'apartat «Servicis en línia», per a la qual cosa cal seleccionar el tràmit corresponent, per mitjà de l'URL següent: https://www.gva.es/va/inicio/procedimientos'id\_proc=23106  
3. La documentació a la qual fa referència l'apartat primer es podrà presentar des del 15 de febrer fins al 15 de març de 2024, els dos inclosos.  
  
Tercer. Indemnització per la reducció d'ingressos en compliment de la Resolució del 14 de juliol de 2023 en l'àmbit metropolità de Castelló de la Plana i Alacant  
La Direcció General de Transports i Logística procedirà d'ofici a tramitar els expedients d'indemnització als concessionaris per la reducció d'ingressos a causa de l'aplicació de la gratuïtat per a persones menors de 31 anys en compliment de la Resolució del 14 de juliol de 2023, de la Conselleria de Política Territorial, Obres Públiques i Mobilitat, referida al període entre l'1 d'agost i el 31 de desembre de 2023, els dos inclosos.  
Amb esta finalitat, s'obtindrà per a cada mes natural el nombre de viatges validats que consten en el sistema Apunt de la Generalitat i s'hi aplicarà el preu per viatge del títol d'integració de la Generalitat de deu viatges de caràcter zonal, establit en l'Orde 6/2023, de 23 de maig, de la Conselleria de Política Territorial, Obres Públiques i Mobilitat.  
  
Quart. Efectes  
Esta resolució tindrà efecte des del dia en què es firme.  
Contra esta resolució l'interessat podrà interposar, per mitjà de la seu electrònica de la Generalitat Valenciana, un recurs d'alçada davant de la Secretaria Autonòmica d'Infraestructures i Transports en el termini d'un mes a partir de l'endemà de la publicació d'esta resolució en el Diari Oficial de la Generalitat Valenciana, d'acord amb el que s'establix en els articles 121 i 122 en relació amb el 112.1 de la Llei 39/2015, d'1 d'octubre, del procediment administratiu comú de les administracions públiques.  
  
València, 30 de gener de 2024.- El director general de Transports i Logística: Manuel Rios Pérez.